**Enterprise Europe Network Hellas: Σταθερά δίπλα στις επιχειρήσεις**

**που καινοτομούν, με ορίζοντα το 2028**Εγκαινιάστηκε η νέα περίοδος της ελληνικής κοινοπραξίας, με τη συμμετοχή

16 φορέων με ισχυρό αποτύπωμα στη δικτύωση και την εξωστρέφεια

Με μια διήμερη εκδήλωση, με τη συμμετοχή εκπροσώπων της πολιτείας, της Ευρωπαϊκής Επιτροπής και των φορέων της κοινοπραξίας, εγκαινιάστηκε επίσημα η νέα περίοδος λειτουργίας 2025-2028 του δικτύου Enterprise Europe Network Hellas (EEN Hellas), του κορυφαίου δικτύου υποστήριξης των μικρομεσαίων επιχειρήσεων στην Ελλάδα.

Η εναρκτήρια συνάντηση πραγματοποιήθηκε τη Δευτέρα 22 Σεπτεμβρίου 2025 στο Υπουργείο Ψηφιακής Διακυβέρνησης, σηματοδοτώντας την υποστήριξη της πολιτείας σε έναν ευρωπαϊκό θεσμό στρατηγικής σημασίας για την ανθεκτικότητα, την καινοτομία, τον ψηφιακό μετασχηματισμό και την ανάπτυξη των μικρομεσαίων επιχειρήσεων. Το Enterprise Europe Network αποτελεί το μεγαλύτερο δίκτυο υποστήριξης μικρομεσαίων επιχειρήσεων παγκοσμίως, με 450 οργανισμούς σε 56 χώρες.

Οι εργασίες της συνάντησης συνεχίστηκαν και ολοκληρώθηκαν την Τρίτη 23 Σεπτεμβρίου, στις εγκαταστάσεις του Εθνικού Κέντρου Τεκμηρίωσης και Ηλεκτρονικού Περιεχομένου (ΕΚΤ), το οποίο έχει αναλάβει τον συντονισμό της ελληνικής κοινοπραξίας για τη νέα περίοδο 2025-2028, σε συνεργασία με το Δίκτυο ΠΡΑΞΗ.

Στην εναρκτήρια συνάντηση παρευρέθηκε ο **Υφυπουργός Ψηφιακής Διακυβέρνησης, Χρήστος Δερμεντζόπουλος**, ο οποίος δήλωσε: *«Το Υπουργείο Ψηφιακής Διακυβέρνησης σε συνεργασία με το ΕΚΤ και τους εταίρους του Enterprise Europe Network Hellas, δίνει το στίγμα σε ένα ενιαίο οικοσύστημα στήριξης της καινοτομίας, της ψηφιακής μετάβασης και της εξωστρέφειας, που ενισχύει τις ελληνικές μικρομεσαίες επιχειρήσεις, τις συνδέει με την Ευρώπη και τις καθιστά πιο ανθεκτικές και ανταγωνιστικές στη διεθνή σκηνή».*

Την εκδήλωση χαιρέτισε ο **Υφυπουργός Ανάπτυξης, Σταύρος Καλαφάτης**, επισημαίνοντας: *«To Υπουργείο Ανάπτυξης αναγνωρίζει τον κομβικό ρόλο του ΕΕΝ ως βασικού ευρωπαϊκού μηχανισμού ενίσχυσης των μικρομεσαίων επιχειρήσεων και στηρίζει ενεργά την εθνική προσπάθεια για την αξιοποίηση των δυνατοτήτων του δικτύου. Η ανάληψη του συντονιστικού ρόλου από το ΕΚΤ αποτελεί επιστέγασμα της πολυετούς εμπειρίας και της τεχνογνωσίας του στην υποστήριξη της καινοτομίας. Παράλληλα η συμβολή όλων των εταίρων της κοινοπραξίας από Επιμελητήρια, Συνδέσμους Βιομηχανιών, Αναπτυξιακούς Φορείς και Ερευνητικά Ιδρύματα, είναι καθοριστική για την επιτυχία του εγχειρήματος».*

Ο **Διευθυντής του ΕΚΤ, Δρ Κυριάκος Τολιάς**, τόνισε: *«Η σημερινή μας συνάντηση δεν αποτελεί απλώς μια τυπική έναρξη ενός νέου προγράμματος. Είναι μια στιγμή συλλογικής επανεκκίνησης, μια ευκαιρία να σταθούμε μαζί και να κοιτάξουμε μπροστά – με σχέδιο, με αυτοπεποίθηση και με κοινή δέσμευση απέναντι στις ανάγκες της ελληνικής επιχειρηματικότητας. Το Enterprise Europe Network αποτελεί τη μεγαλύτερη πρωτοβουλία στήριξης των μικρομεσαίων επιχειρήσεων παγκοσμίως. Για το ΕΚΤ, το EEN δεν είναι απλώς ένα ακόμη ευρωπαϊκό πρόγραμμα. Είναι δομικό στοιχείο της στρατηγικής μας. Εντάσσεται πλήρως στην αποστολή μας να στηρίζουμε την ελληνική οικονομία με εργαλεία τεκμηριωμένα, καινοτόμα και αποτελεσματικά».*

Ο **Πρόεδρος του Ιδρύματος Τεχνολογίας και Έρευνας (ΙΤΕ)** **και Διευθυντής του Δικτύου ΠΡΑΞΗ, Καθηγητής Βασίλης Χαρμανδάρης**, δήλωσε: *«Το ΙΤΕ και το Δίκτυο ΠΡΑΞΗ διαθέτουν μακρόχρονη εμπειρία στη μεταφορά τεχνολογίας και την υποστήριξη της επιχειρηματικότητας στη χώρα μας. Είναι ιδιαίτερα ενθαρρυντικό ότι υπάρχουν φορείς με τεχνογνωσία και αριστεία, με τους οποίους μπορούμε να συνεργαζόμαστε για να προσφέρουμε ουσιαστική αξία στην ελληνική οικονομία. Το ΙΤΕ θα συνεχίσει, μέσω του Enterprise Europe Network, να συμβάλλει ενεργά στην ανάπτυξη της καινοτομίας και της τεχνολογικής δυναμικής των ελληνικών επιχειρήσεων».*

Χαιρετισμούς απηύθηναν επίσης, ο Πρόεδρος του Επιμελητηρίου Ιωαννίνων, **Σπύρος Μπέκας**, ο Πρόεδρος του Επιμελητηρίου Καβάλας, **Γιάννης Παναγιωτίδης**, και ο Διευθύνων Σύμβουλος του Elevate Greece, **Γιώργος Παπαγιαννόπουλος**, οι οποίοι υπογράμμισαν τη σημασία της συνεργασίας μεταξύ των φορέων για την ενίσχυση και την περαιτέρω ανάδειξη του Δικτύου.

Στις εργασίες της πρώτης ημέρας, απηύθηναν χαιρετισμό, ο **Χρήστος Σκούρας**, Policy Officer στη DG GROW της Ευρωπαϊκής Επιτροπής, ο **Μάκης Τικφέσης**, Project Adviser της EISMEA (European Innovation Council and SMEs Executive Agency) και η **Μuriel de Grande**, Head of Sector Entreprise Europe Network and EEN partnerships στην EISMEA, οι οποίοι υπογράμμισαν την πολύ καλή πορεία και τα επιτεύγματα της ελληνικής κοινοπραξίας, και αναφέρθηκαν στους στόχους και τις προκλήσεις της νέας περιόδου.

Τους στόχους και τις υπηρεσίες του EEN Hellas ([www.een.gr](http://www.een.gr)) για τη νέα περίοδο 2025-2028 παρουσίασαν η συντονίστρια της κοινοπραξίας **Αναστασία Σαρχόσογλου**, στέλεχος του ΕΚΤ, και ο **Αχιλλέας Μπάρλας**, στέλεχος του Δικτύου Πράξη, συντονιστής της ελληνικής κοινοπραξίας για την περίοδο 2022 - 2025.

Στο πλαίσιο της εκδήλωσης, τα μέλη της κοινοπραξίας ενημερώθηκαν για το πλάνο εργασιών και τις μεθόδους υλοποίησης, ενώ αντάλλαξαν ιδέες για τη διεύρυνση των υπηρεσιών και την ενίσχυση της αναγνωρισιμότητας του δικτύου. Επιπλέον, παρουσιάστηκαν οι δράσεις των επιμέρους πακέτων εργασίας και συζητήθηκαν τα επόμενα βήματα για την υλοποίηση των στόχων της νέας περιόδου.

**Νέα περίοδος - Νέα σύνθεση**

Η κοινοπραξία ξεκινά τη νέα περίοδο (2025-2028) με συντονιστή το **Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ)** σε συνεργασία με το **Δίκτυο ΠΡΑΞΗ**, δύο κομβικούς φορείς για το ελληνικό οικοσύστημα έρευνας, καινοτομίας και επιχειρηματικότητας.

Tην περίοδο αυτή συμμετέχουν δύο νέοι φορείς στο δίκτυο: το Elevate Greece, ως στρατηγικός εταίρος και το Enterprise Greece SA, ως συνεργαζόμενος φορέας, που ενισχύουν ακόμη περισσότερο τη στήριξη προς τις μικρομεσαίες και νεοφυείς επιχειρήσεις της χώρας.

Στο EEN Hellas συμμετέχουν συνολικά 16 φορείς με ισχυρό αποτύπωμα στην εξωστρέφεια και την υποστήριξη των ΜμΕ:

* Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ)
* Δίκτυο ΠΡΑΞΗ
* Εμπορικό & Βιομηχανικό Επιμελητήριο Αθηνών (ΕΒΕΑ)
* Βιοτεχνικό Επιμελητήριο Αθήνας (ΒΕΑ)
* Σύνδεσμος Βιομηχανιών Θεσσαλίας & Στερεάς Ελλάδος (ΣΒΘΣΕ)
* ΑΝΚΟ Δυτικής Μακεδονίας Α.Ε.
* Επιμελητήριο Αρκαδίας
* Επιμελητήριο Ιωαννίνων
* Επιμελητήριο Καβάλας
* Επιμελητήριο Ηρακλείου
* Ινστιτούτο Μικρών Επιχειρήσεων - ΓΣΕΒΕΕ
* ΕΒΕΤΑΜ Α.Ε. (MIRTEC S.A.)
* Σύνδεσμος Βιομηχανιών Ελλάδος (ΣΒΕ)
* Σύνδεσμος Επιχειρήσεων και Βιομηχανιών Πελοποννήσου & Δυτικής Ελλάδος (ΣΕΒΠΕ&ΔΕ)
* Elevate Greece
* Συνεργαζόμενος φορέας: Enterprise Greece

**Μετρήσιμα αποτελέσματα – Σταθερή πρόοδος**

Η ελληνική κοινοπραξία EEN Hellas έχει σημαντική συνεισφορά στο Enterprise Europe Network. Καταγράφει υψηλές επιδόσεις και μετρήσιμα αποτελέσματα υποστηρίζοντας εκατοντάδες μικρομεσαίες επιχειρήσεις να αναπτυχθούν διεθνώς. Συγκεκριμένα, την περίοδο 2022-2025:

* 6.800 ελληνικές επιχειρήσεις έλαβαν υπηρεσίες από το ΕΕΝ Hellas.
* 164 διεθνείς επιχειρηματικές συμπράξεις πραγματοποιήθηκαν με τη συμβολή της ελληνικής κοινοπραξίας.
* 20,3% των επιτευγμάτων της ελληνικής κοινοπραξίας αφορά επιχειρήσεις στον κλάδο της ψηφιακής τεχνολογίας, έναντι 17,3% που είναι ο μέσος όρος όλων των χωρών.

**Τι λένε οι επιχειρήσεις**

Σύμφωνα με τα αποτελέσματα έρευνας για την ποιότητα των υπηρεσιών του Enterprise Europe Network, οι επιχειρήσεις που συνεργάστηκαν με το Δίκτυο δίνουν πολύ υψηλή βαθμολογία στην ελληνική κοινοπραξία.

* 83% αξιολογούν τις υπηρεσίες του EEN ως υψηλής ποιότητας και προσαρμοσμένες στις ανάγκες τους.
* Οι επιχειρήσεις που έλαβαν υποστήριξη και ποσοτικοποίησαν τα αποτελέσματα κατέγραψαν μέση αύξηση κύκλου εργασιών κατά 31,7%.
* 51% πέτυχαν είσοδο σε νέες διεθνείς αγορές – το 88% εξ αυτών εντός της Ευρωπαϊκής Ένωσης.

**Διευθύνσεις στο Διαδίκτυο**
Ιστότοπος της ελληνικής κοινοπραξίας EEN Hellas: <https://www.een.gr>
Διεθνής ιστότοπος του Enterprise Europe Network: <https://een.ec.europa.eu>

**Επικοινωνία για δημοσιογράφους**Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ)
Μαργαρίτης Προέδρου | Τ: 210 220 4941, E: mproed@ekt.gr

***Σχετικά με το Εθνικό Κέντρο Τεκμηρίωσης και Ηλεκτρονικού Περιεχομένου***Το Εθνικό Κέντρο Τεκμηρίωσης και Ηλεκτρονικού Περιεχομένου (EKT) ([www.ekt.gr](http://www.ekt.gr)), Επιστημονική Υποδομή Εθνικής Χρήσης και Εθνική Αρχή του Ελληνικού Στατιστικού Συστήματος, εποπτεύεται από το Υπουργείο Ψηφιακής Διακυβέρνησης. Το ΕΚΤ, ως ηλεκτρονική και φυσική υποδομή εθνικής εμβέλειας, έχει ως θεσμικό ρόλο τη συλλογή, συσσώρευση, οργάνωση, τεκμηρίωση, διάχυση εντός και εκτός της χώρας και την ψηφιακή διατήρηση της επιστημονικής, τεχνολογικής και πολιτιστικής πληροφορίας, περιεχομένου και δεδομένων,  που παράγεται στην Ελλάδα. Με σύγχρονες τεχνολογικές υποδομές, υψηλή τεχνογνωσία και προσωπικό υψηλής κατάρτισης και εξειδίκευσης, το ΕΚΤ παρέχει υπηρεσίες προστιθέμενης αξίας που ενισχύουν τη γνώση και τη μετάβαση σε μια ψηφιακή κοινωνία και οικονομία, στο πλαίσιο του ψηφιακού μετασχηματισμού της χώρας:• Συλλέγει, τεκμηριώνει και διαθέτει για περαιτέρω χρήση, ως δημόσια δεδομένα, έγκριτο ψηφιακό περιεχόμενο επιστήμης και πολιτισμού.• Παράγει τα επίσημα στατιστικά στοιχεία της χώρας μας για τις ευρωπαϊκές στατιστικές Έρευνας, Ανάπτυξης και Καινοτομίας. Διεξάγει έρευνες, συλλέγει στοιχεία και παράγει εθνικές στατιστικές σε τομείς της επιστήμης & τεχνολογίας και της ψηφιακής οικονομίας. Λειτουργεί ως μηχανισμός επίσημης στατιστικής πληροφόρησης και παρακολούθησης δημόσιων πολιτικών.• Συμμετέχει ενεργά στη διαμόρφωση της εθνικής στρατηγικής για την Ανοικτή Επιστήμη και την Ανοικτή Πρόσβαση.

• Υποστηρίζει τη δικτύωση και την εξωστρέφεια των επιχειρήσεων και τη συνεργασία τους με την ερευνητική κοινότητα.